Diari Oficial de la Generalitat Valenciana


Sumari del DOGV 5072, del 17-08-2005 (2005/9419)

RESOLUCIÓ de 28 de juliol de 2005, del president del Consell de Govern del Consorci Hospital General Universitari de València (CHGUV), per la qual es convoca concurs oposició, accés lliure, per a la provisió de 2 places de tècnic superior, grup A (Convocatòria CO/16/2004).
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5072

Data del DOGV
:   17-08-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/9419


Data del document
:   28-07-2005

Organisme emissor
:   Consorci Hospital General Universitari de València

Tipus de document
:   Resolució

Correcció d'errades

 Descriptors 

:   * València
    * concurs administratiu
    * administració local
    * professió administrativa

RESOLUCIÓ de 28 de juliol de 2005, del president del Consell de Govern del Consorci Hospital General Universitari de València (CHGUV), per la qual es convoca concurs oposició, accés lliure, per a la provisió de 2 places de tècnic superior, grup A (Convocatòria CO/16/2004). [2005/9419]
  
D'acord amb l'Oferta d'Ocupació Pública de 2003 del Consorci Hospital General Universitari de València (en endavant CHGUV) aprovada per Resolució de 30 de gener de 2004 (DOGV núm. 4.699, de 25.02.2004), i amb el que disposa l'article nou del conveni col·lectiu es convoca concurs oposició, mitjançant accés lliure, de dues places de tècnic superior, grup A.
  
Les bases de la convocatòria han estat negociades prèviament amb les organitzacions sindicals presents en la Comissió Paritària d'acord amb l'article 5 del Conveni Col·lectiu.
  
En conseqüència i d'acord amb les atribucions conferides en l'apartat primer, punt 2, de l'Acord de 12 de desembre de 2003, del Consell de Govern i del president del Consell, pel qual es deleguen atribucions en matèria de personal, de contractació administrativa i gestió econòmica en diversos òrgans del CHGUV, resolc:
  
Primer. Objecte
  
Convocar procés selectiu per a la provisió de 2 llocs de treball de tècnic superior, grup A, del CHGUV, mitjançant el sistema de concurs oposició, accés lliure, d'acord amb les bases que es publiquen en l'annex I de la present resolució.
  
Segon. Publicitat
  
Publicar la convocatòria en el Diari Oficial de la Generalitat Valenciana.
  
Tercer. Recursos
  
La present resolució és definitiva en via administrativa. Les persones interessades hi podran interposar recurs de reposició davant el president del CHGUV en el termini d'un mes a comptar des de l'endemà de la seua publicació; o recurs contenciós administratiu en el termini de dos mesos davant els jutjats contenciosos administratius de la ciutat de València, d'acord amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Comú (en endavant LRJPAC), i els articles 8, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici que s'utilitze qualsevol altre recurs que estime convenient.
  
València, 28 de juliol de 2005.- El president del CHGUV: Vicente Rambla Momplet.
  
ANNEX I
  
BASES DEL CONCURS OPOSICIÓ DE TÈCNIC SUPERIOR
  
1. Normes generals
  
1.1. El procés selectiu s'articula mitjançant el sistema de concurs oposició, accés lliure, i s'ordenarà pel que disposen aquestes bases i la resta de normativa d'aplicació.
  
1.2. Els llocs de treball que puguen quedar sense cobrir en la convocatòria d'accés pel torn de promoció interna per a la categoria de tècnic superior, que es realitze en desplegament de l'Oferta d'Ocupació Pública de 2003 del CHGUV, s'acumularan als de la present convocatòria d'accés lliure.
  
1.3. Els aspirants que superen el procés selectiu formalitzaran un contracte com a empleats públics en règim jurídic laboral de caràcter fix. En el contracte s'establirà un període de prova de tres mesos.
  
1.4. Les places objecte de la present convocatòria veuran automàticament modificat el seu règim jurídic en el cas que un canvi organitzatiu-funcional de l'estructura del CHGUV així ho dispose. L'òrgan competent del Consorci adoptarà les resolucions que calguen, si és el cas, per a l'efectivitat d'aquesta disposició.
  
2. Requisits generals que han de reunir els sol·licitants
  
a) Posseir la nacionalitat espanyola o la d'un estat membre de la Unió Europea, així com d'aquells estats als quals, en virtut de tractats internacionals celebrats per la Unió Europea i ratificats per Espanya, s'aplique la lliure circulació de treballadors en els termes en què aquesta es troba definida en el Tractat Constitutiu de la Unió Europea.
  
b) Estar en possessió del títol de doctor, llicenciat, arquitecte o equivalent. En cas de titulacions obtingudes a l'estranger caldrà estar en possessió de la credencial que acredite la seua homologació.
  
c) Posseir la capacitat física i psíquica necessària per a l'exercici de les funcions que es deriven del nomenament corresponent.
  
d) Haver fet els divuit anys.
  
e) Tenir la capacitat legal per a contractar la prestació del seu treball, d'acord amb el que preveu l'article 7 de l'Estatut dels Treballadors.
  
f) No haver estat separat mitjançant expedient disciplinari del servei de qualsevol administració o servei públic en els sis anys anteriors a la convocatòria, ni trobar-se inhabilitat amb caràcter ferm per a l'exercici de funcions públiques ni, si és el cas, per a la corresponent professió.
  
g) En el cas dels nacionals d'altres estats esmentats en el paràgraf a), no trobar-se inhabilitat, per sanció o pena, per a l'exercici professional o per a l'accés a funcions o serveis públics en un estat membre de la Unió Europea o espai econòmic europeu, ni haver estat separat, per sanció disciplinària, d'algunes de les seues administracions o serveis públics en els sis anys anteriors a la convocatòria.
  
h) Haver ingressat la taxa per drets d'examen que s'especifica en la base 5 de la convocatòria.
  
i) Els aspirants que sol·liciten adaptació per a la realització de les proves, aportaran la certificació expedida per òrgan competent, que acredite la condició de minusvàlid en grau igual o superior al 33%.
  
3. Acreditació dels requisits
  
Els requisits per a ser admesos a la convocatòria hauran de reunir-se l'últim dia del termini de presentació de sol·licituds i mantenir-se al llarg de tot el procés selectiu.
  
4. Aspirants amb discapacitat
  
El tribunal establirà, per a les persones discapacitades que ho sol·liciten, les adaptacions possibles de temps i mitjans per a la realització de les proves. En tot cas les adaptacions no podran desvirtuar-ne el caràcter, la finalitat de les quals és valorar l'aptitud dels aspirants per a les funcions pròpies de la categoria a què opte. A aquest efecte, els interessats hauran de formular la petició a la casella corresponent de la sol·licitud de participació, indicant les mesures d'adaptació que necessiten, d'acord amb la classificació següent:
  
1) Eliminació de barreres arquitectòniques i taula adaptada a la cadira de rodes.
  
2) Ampliació del temps de durada de l'exercici.
  
3) Augment de la grandària dels caràcters de l'examen, per dificultat de visió.
  
4) Necessitat d'intèrpret, a causa de sordesa.
  
5) Sistema de braille d'escriptura, per invident.
  
6) Altres, especificant quines, mitjançant document que s'aportarà junt amb la sol·licitud.
  
Si durant el desenvolupament de les proves al tribunal li suscitaren dubtes respecte a l'aptitud funcional d'un aspirant, podrà demanar el dictamen corresponent de l'òrgan competent de l'administració del Consell, i en aquest cas l'aspirant podrà participar condicionalment en el procés selectiu, quedant en suspens la resolució definitiva sobre l'admissió i l'exclusió de les proves fins a la recepció del dictamen.
  
5. Sol·licitud i drets d'examen
  
Els interessats emplenaran la sol·licitud de participació en el model que els serà facilitat en el CHGUV. En l'imprès hauran de consignar el codi ?16- corresponent a la categoria convocada.
  
Els drets d'examen sumen 28 euros que hauran d'ingressar-se abans d'entregar la sol·licitud en el compte 1004/8061/31/3567957081, de l'entitat financiera Banco de Crédito Local (grup BBVA).
  
Les sol·licituds emplenades amb la justificació de l'abonament dels drets d'examen, i acompanyades de la documentació requerida, es presentaran preferentment en el Registre General del CHGUV (av. de les Tres Forques, 2 - 46359 València), o mitjançant qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (en endavant LRJPAC).
  
Un dels exemplars de la sol·licitud quedarà en poder de l'interessat i li servirà de justificant. En tots els exemplars del model de sol·licitud haurà de figurar el segell de l'entitat financera (acreditatiu d'haver abonat els drets d'examen), i el segell de registre de l'organisme on s'entregue.
  
La falta de qualsevol dels requisits determinarà l'exclusió de l'aspirant. En cap cas el pagament en l'entitat financera no suposarà la substitució del tràmit de presentació administrativa de sol·licituds.
  
El termini de presentació de sol·licituds serà fins al 22 de setembre de 2005.
  
La consignació de dades falses en la instància, o en la documentació aportada pels aspirants, comportarà l'exclusió del concurs.
  
El domicili que figure en la sol·licitud, serà l'únic considerat a efectes de notificació.
  
La devolució de les taxes per drets d'examen es realitzarà únicament en els supòsits previstos en l'article 9.4 de la Llei 12/1997, de Taxes de la Generalitat Valenciana.
  
D'acord amb el que disposa l'article 4 de la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, les persones amb discapacitat igual o superior al 33%, estan exemptes del pagament dels drets d'examen. Per a això hauran d'aportar el certificat previst en la base 2.i)
  
6. Forma d'accés
  
Els aspirants hauran d'assenyalar en la seua sol·licitud el torn pel qual concorren als processos selectius. Els aspirants que no indiquen en la seua sol·licitud el torn pel qual concorren, o n'indiquen diversos, seran inclosos en el torn general d'accés lliure.
  
7. Tribunal
  
El tribunal qualificador de la present convocatòria estarà compost per 5 persones, i s'haurà de designar el mateix nombre de suplents, i tindrà la composició següent: president, secretari i tres vocals, un d'ells a proposta del Comitè d'Empresa, de conformitat amb el que estableix l'article 9.7 del Conveni Col·lectiu. La relació nominal dels integrants del tribunal serà publicada en el DOGV.
  
El tribunal és l'òrgan col·legiat que té com a missió la determinació concreta del contingut de les proves, la qualificació i la valoració dels aspirants, l'elaboració de la proposta de resolució de la convocatòria, i l'adopció de totes les mesures que calguen per al correcte desenvolupament dels processos selectius, i no podrà aprovar ni declarar que ha superat les proves selectives un nombre d'aspirants superior al de les places convocades.
  
Els criteris d'actuació del tribunal, en relació a les proves selectives, es faran públics abans de la realització de les proves.
  
El tribunal tindrà la consideració d'òrgan col·legiat de l'administració i se li aplicarà el que disposa la LRJPAC i ?supletòriament- el Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal.
  
A efectes de comunicacions i la resta d'incidències, la Comissió de Valoració tindrà la seu en la Direcció de Recursos Humans del CHGUV.
  
El tribunal a efectes de gratificacions i indemnitzacions, es regirà pel que disposen el Decret 24/1997, d'11 de febrer, del Consell de la Generalitat Valenciana, i l'Ordre de 23 de juliol de 1998, sobre indemnitzacions per raó del servei.
  
8. Admissió d'aspirants
  
8.1. Llistat provisional d'aspirants admesos i exclosos
  
Finalitzat el termini de presentació de sol·licituds, la Direcció de Recursos Humans publicarà als taulers d'anuncis d'aqueista direcció, la resolució per la qual s'aprova el llistat provisional d'aspirants admesos i exclosos al procés selectiu.
  
Les persones interessades disposaran d'un termini de 10 dies hàbils, a partir de l'endemà de la seua exposició, per a realitzar les al·legacions que estimen pertinents.
  
8.2. Llistat definitiu d'aspirants admesos i exclosos
  
Finalitzat el termini per a presentar al·legacions, i valorades aquestes, la Direcció de Recursos Humans publicarà al seu tauler d'anuncis la resolució per la qual s'aprova el llistat definitiu d'aspirants admesos i exclosos al procés selectiu.
  
En la resolució s'establirà, amb almenys 15 dies naturals d'antelació, el lloc, la data i l'hora de començament del primer exercici de la fase d'oposició.
  
Aquesta publicació servirà de notificació als interessats, i es donaran per contestades les al·legacions presentades al llistat provisional.
  
9. Desenvolupament del procés selectiu
  
El procediment de selecció dels aspirants serà el de concurs oposició, que constarà d'una fase d'oposició, que se celebrarà en primer lloc i que tindrà caràcter eliminatori, i d'una fase de concurs per als qui superen la fase anterior.
  
L'actuació dels opositors es realitzarà seguint l'ordre alfabètic de cognoms, que s'iniciarà per la lletra ?B?, de conformitat amb la Resolució de 25 de març de 2004, de la Conselleria de Justícia i Administracions Públiques, de la Generalitat Valenciana, per la qual es determina la lletra per a fixar l'ordre d'intervenció dels aspirants en les proves selectives.
  
9.1. Coneixement del castellà per als aspirants que no posseïsquen la nacionalitat espanyola
  
Amb caràcter previ a la realització de les proves de la fase d'oposició, els aspirants que no posseïsquen la nacionalitat espanyola, i del seu origen no es desprenga el coneixement del castellà, hauran d'acreditar el seu coneixement mitjançant la realització d'una prova, mitjançant la qual es comprovarà si posseeixen un nivell adequat de compressió, i expressió oral i escrita. El contingut d'aquesta prova s'ajustarà al que disposa el Reial Decret 826/1988, de 20 de juliol, pel qual s'estableixen diplomes acreditatius del coneixement de l'espanyol com a llengua estrangera.
  
Queden eximits de realitzar aquesta prova els qui acrediten estar en possessió del Diploma Superior d'Espanyol com a Llengua Estrangera establert pel Reial Decret 826/1988, o del Certificat d'Aptitud en Espanyol per a Estrangers expedits per les escoles oficials d'Idiomes o acrediten estar en possessió d'una titulació acadèmica espanyola expedida per l'òrgan oficial competent.
  
La prova es qualificarà com a ?apte'o ?no apte', i serà necessari obtenir la valoració d''apte'per a realitzar la resta de proves de la convocatòria.
  
El lloc i la data de realització es determinarà mitjançant una resolució de la Direcció de Recursos Humans.
  
9.2. Fase d'oposició
  
9.2.1. Proves selectives de la fase d'oposició
  
La fase d'oposició consta de les següents proves, obligatòries i eliminatòries:
  
Primera prova: consistirà en la realització d'un qüestionari de preguntes, referides al contingut del programa que figura en l'annex III de la present resolució. El qüestionari adoptarà la forma de test amb quatre alternatives de respostes, de les quals només una d'elles serà la correcta. Del total de preguntes almenys dos terços es correspondran amb el bloc de coneixements específics del programa.
  
El temps de realització de l'examen serà determinat prèviament pel tribunal, i en cap cas serà inferior a cinquanta segons per pregunta.
  
Segona prova: consistirà en el desenvolupament per escrit de dos supòsits de caràcter pràctic, a triar pels aspirants d'entre tres com a mínim, proposats pel tribunal, en relació amb el bloc de coneixements específics del programa que figura en l'annex III de la present resolució.
  
9.2.2. Qualificació de les proves selectives de fase d'oposició
  
La puntuació màxima a obtenir en la fase d'oposició serà de seixanta punts, que es distribuirà de la manera següent:
  
Primera prova: es qualificarà de zero a trenta punts, i caldrà obtenir per a superar-la un mínim de quinze punts.
  
El nombre de respostes correctes netes, corresponent al nivell de coneixements mínims exigits per a aconseguir els quinze punts en la prova, el determinarà el tribunal abans de la realització.
  
Les respostes errònies es valoraran negativament amb una penalització equivalent a un terç del valor de cada resposta correcta, i les respostes en blanc no puntuaran. La formulara de correcció serà:
  
Respostes correctes netes = nombre d'encerts - (nombre d'errors/3).
  
Establertes les respostes correctes netes es convertiran en puntuacions finals mitjançant una distribució proporcional.
  
Segona prova: es qualificarà de zero a trenta punts, i caldrà obtenir per a superar-la un mínim de quinze punts. Els criteris d'actuació del tribunal, respecte d'aquesta prova, es faran públics abans de la realització.
  
9.2.3. Relació d'aspirants que han superat la fase d'oposició
  
Finalitzades les proves selectives el tribunal farà pública la relació d'aspirants que han superat la fase d'oposició, ordenada per puntuació de major a menor.
  
La qualificació de la fase d'oposició vindrà determinada per la suma de les puntuacions obtingudes en cada una de les proves que han de superar els aspirants.
  
9.2.4. Desenvolupament de la fase d'oposició
  
Els aspirants seran convocats per a cada exercici o prova en crida única. Els aspirants hi perdran el seu dret quan es personen en els llocs de celebració una vegada iniciades les proves, o per la inassistència a aquestes, encara que es dega a causes justificades.
  
Els aspirants hauran d'observar en tot moment les instruccions dels membres del tribunal o personal col·laborador durant la celebració de les proves, amb vista a l'adequat desenvolupament d'aquestes.
  
Abans de l'inici de cada exercici o prova, i sempre que s'estime convenient durant el desenvolupament d'aquest, els membres del tribunal, o els seus col·laboradors, comprovaran la identitat dels aspirants mitjançant la presentació del DNI, o del resguard amb fotografia, del passaport o del permís de conduir o els documents equivalents per als nacionals d'altres estats.
  
El tribunal publicarà la relació d'aspirants que han superat el primer exercici amb expressió de la nota obtinguda. L'anunci de la celebració dels restants exercicis el farà públic el tribunal, amb almenys 48 hores d'antelació.
  
Finalitzats tots els exercicis d'aquesta fase, el tribunal farà pública la relació d'aspirants que han superat la fase d'oposició, amb expressió de les notes obtingudes en cada exercici.
  
9.3. Fase de concurs
  
La fase de concurs consistirà en la valoració pel tribunal dels mèrits degudament acreditats pels aspirants que hagen superat la fase d'oposició, d'acord amb el barem de mèrits que consta com a annex II.
  
Amb tal fi, els aspirants que hagueren superat la fase d'oposició, disposaran d'un termini de 10 dies hàbils, comptadors a partir de l'endemà de la data de publicació de la relació referida en la base 9.2.3, per a dirigir a la Direcció de Recursos Humans del CHGUV la documentació següent:
  
1. Autovaloració segons el model que es facilitarà.
  
2. Documentació original o fotocòpies compulsades acreditatives dels mèrits al·legats.
  
El temps de còmput per als mèrits al·legats en el currículum finalitzarà el dia de la publicació d'aquesta convocatòria en el Diari Oficial de la Generalitat Valenciana.
  
El tribunal només podrà valorar la documentació degudament acreditada en temps i forma, i podrà requerir qualsevol aclariment sobre la mateixa.
  
9.3.1. Desenvolupament de la fase de concurs
  
Una vegada baremats els mèrits, el tribunal farà pública una relació comprensiva de les valoracions assignades als aspirants, que disposaran d'un termini de 10 dies hàbils, a partir de l'endemà de la seua exposició, per a realitzar les al·legacions que estimen pertinents.
  
En cap cas la puntuació de la fase de concurs podrà ser aplicada per a superar exercicis de la fase d'oposició.
  
10. Relació d'aspirants que han superat el procés selectiu
  
Resoltes les al·legacions, el tribunal farà pública la relació d'aspirants que han superat el concurs-oposició, amb expressió de les puntuacions parcials i global.
  
En cap cas el tribunal podrà declarar que ha superat el procés selectiu un nombre superior d'aspirants al de places convocades. En conseqüència l'acord contindrà una relació dels aspirants seleccionats ordenats de major a menor puntuació fins a completar el nombre total de llocs convocats.
  
Els casos d'empat que es produïsquen es dirimiran seguint l'ordre preferent dels apartats del barem de mèrits establert en l'annex II, seguint la numeració de menor a major que tenen assignada. De persistir l'empat s'adjudicarà per ordre alfabètic de cognoms, que s'iniciarà per la lletra ?B?.
  
La relació d'aspirants que han superat el procés selectiu serà remesa a la Direcció de Recursos Humans del CHGUV.
  
11. Presentació de documents
  
En el termini de 10 dies hàbils, a comptar des del següent a aquell en què es va fer pública la relació referida en la base anterior, els aspirants que han superat el concurs oposició hauran de presentar en la Direcció de Recursos Humans del CHGUV la següent documentació original o degudament compulsada:
  
a) Document Nacional d'Identitat (DNI) i certificació de naixement expedida pel registre civil corresponent, o document equivalent per als nacionals d'altres estats.
  
b) Títol acadèmic exigible segons el que estableix la base segona de la present convocatòria o certificació acadèmica que acredite haver realitzat tots els estudis per a l'obtenció del títol i haver realitzat el dipòsit per a la seua expedició. En el cas de titulacions obtingudes en l'estranger, credencial que acredite l'homologació que corresponga.
  
c) Declaració de no haver estat separat mitjançant expedient disciplinari de qualsevol administració o ocupació pública, així com de no trobar-se inhabilitat penalment per a l'exercici de funcions públiques. Per als aspirants que no posseïsquen la nacionalitat espanyola, la declaració es referirà a no estar sotmesos a sanció disciplinària o condemna penal que impedisca en el seu estat l'accés a la funció pública.
  
d) Acreditació del coneixement del valencià de conformitat amb el que estableix la base següent.
  
Els aspirants proposats seran reconeguts pels serveis mèdics de Salut Laboral del CHGUV, a fi de comprovar que compten amb la necessària capacitat funcional, física i psíquica necessària per a l'exercici de les funcions pròpies de les places convocades. El nomenament com a empleat públic quedarà condicionat al contingut positiu de l'informe. Els qui no superen o no es presenten a tal reconeixement hi perdran els seus drets.
  
12. Acreditació del coneixement de valencià
  
L'acreditació dels coneixements de valencià pels aspirants que han superat el procés selectiu podrà realitzar-se mitjançant la presentació d'un dels documents següents:
  
a) Títol de Batxillerat o equivalent cursat a la Comunitat Autònoma Valenciana, amb superació de les assignatures de valencià.
  
b) Títol de l'Escola Oficial d'Idiomes corresponent al tercer curs de coneixements de valencià.
  
c) Certificat de grau mitjà de la Junta Qualificadora de Coneixements de Valencià.
  
Els qui no hagen acreditat els coneixements de valencià d'acord amb el punt anterior es comprometran a la realització dels oportuns cursos de perfeccionament de valencià que s'organitzen a este efecte.
  
13. Nomenament
  
Transcorregut el termini de presentació de documents, vista la relació d'aspirants que han superat el procés selectiu, la documentació presentada, i les certificacions mèdiques expedides pels serveis mèdics, la Direcció de Recursos Humans realitzarà la proposta de nomenament corresponent de les persones seleccionades com a empleats públics del CHGUV, que serà aprovada pel president del consorci i publicada en el DOGV.
  
En la resolució s'establirà el concernent a la formalització dels contractes de treball i presa de possessió.
  
Perdran els drets derivats de la seua participació en els processos selectius els qui, transcorregut tal termini no s'hagen incorporat a la seua destinació, excepte causa de força major o impossibilitat.
  
14. Publicitat
  
Les publicacions de les diferents actuacions relatives a la convocatòria es realitzaran al tauler d'anuncis de la Direcció de Recursos Humans del CHGUV, comptant els corresponents terminis a partir de la data de la diligència de la seua exposició.
  
15. Borses de treball
  
Finalitzat el procés, l'òrgan competent del CHGUV podrà acordar la constitució d'una borsa de treball per a la categoria objecte de la convocatòria, constituïda pels aspirants que reunint els requisits hagen participat en la present convocatòria, superant un o més exercicis.
  
16. Vinculació
  
Les presents bases vinculen el CHGUV, el tribunal i els qui participen en aquest procés.
  
17. Dades de caràcter personal
  
Les dades de caràcter personal continguts en la sol·licitud de participació en el procés podran ser incorporats a un fitxer per al seu tractament per aquesta entitat de dret públic, amb una finalitat exclusivament administrativa en l'àmbit de les seues funcions i competències.
  
Les persones interessades podran exercir els drets d'accés, rectificació, cancel·lació o oposició, d'acord amb el que disposa la Llei Orgànica 5/1999, de Protecció de Dades de Caràcter Personal.
  
18. Recursos
  
Contra les resolucions i actes del tribunal podrà interposar-se recurs d'alçada davant la Presidència del CHGUV en el termini d'un mes, a partir del dia següent al de la publicació o notificació de l'acte corresponent.
  
ANNEX II
  
BAREM DE MÈRITS DEL CONCURS OPOSICIÓ
  
DE TÈCNIC SUPERIOR
  
1. Experiència professional
  
La puntuació màxima a atorgar pel concepte d'experiència professional serà de 20 punts, d'acord amb el barem següent:
  
a) Per haver exercit lloc de la mateixa categoria en el Consorci Hospital General Universitari de València 0,30 punts per mes complet de servei en actiu.
  
b) Per haver exercit lloc de la mateixa categoria en altres administracions públiques 0,10 punts per mes complet de servei en actiu.
  
c) Per haver exercit lloc idèntic per compte d'altri, autònoms o professionals 0,05 punts per mes complet de servei en actiu.
  
Per a la justificació dels apartats a) i b) del barem de mèrits s'haurà de presentar certificació expedida per l'administració corresponent.
  
Per a justificar l'apartat 1.c), s'haurà d'aportar còpia compulsada del contracte de treball i certificació de l'empresa de les funcions desenvolupades, quan aquestes no puguen deduir-se dels termes del contracte, sense que s'admeta contradicció entre ambdós documents, així com certificació o vida laboral que acredite haver cotitzat a la Seguretat Social durant tot el temps que s'al·legue en el grup de cotització corresponent a la categoria professional. Quan escaiga i en substitució d'aquests documents, s'aportarà certificació oficial que acredite haver cotitzat en el règim especial o en la mutualitat corresponent.
  
2. Formació
  
2.1. Formació acadèmica
  
Es valorarà la possessió del títol de doctor de la forma següent:
  
a) Grau de doctor: 1 punt
  
b) Grau de doctor cum laude: 2 punts
  
2.2. Cursos de formació i perfeccionament
  
Es valoraran, fins a un màxim de 8 punts, els cursos de formació i perfeccionament, dels quals els interessats posseïsquen certificat o credencial d'assistència, convocats o homologats per centres o organismes oficials de formació d'empleats públics, o per les universitats, amb durada igual o superior a quinze hores, i només quan tinguen una relació directa amb les funcions a desenvolupar en el lloc de treball sol·licitat.
  
La puntuació dels cursos serà la següent:
  
Cursos de durada igual o superior a 100 hores: 2,50 punts.
  
Cursos de 75 o més hores i menys de 100 hores: 2,00 punts.
  
Cursos de 50 o més hores i menys de 75 hores: 1,50 punts.
  
Cursos de 25 o més hores i menys de 50 hores: 1,00 punts.
  
Resta de cursos, amb un mínim de 15 hores de durada: 0,50 punts.
  
En cap cas es puntuaran en aquest subapartat els cursos de valencià i d'idiomes, ni els cursos pertanyents a una carrera universitària, cursos de doctorat i els dels diferents Instituts de les universitats quan formen part del plans d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que ocupen. Així mateix tampoc no seran objecte de valoració aquelles activitats de naturalesa diferent dels cursos, com ara jornades, seminaris, taules redones, debats de trobades, etc.
  
2.3. Idiomes comunitaris
  
Es valorarà amb 0,20 punts cada curs complet d'un idioma d'un altre país de la Unió Europea, o el seu equivalent si es tracta de cicles o, si és el cas, 12 crèdits, corresponents a títol expedit per una universitat o escola oficial d'idiomes, públiques o legalment reconegudes per a impartir estudis amb validesa oficial, llevat que es valoren en l'apartat 2.1. com a ?Formació Acadèmica?. Fins a un màxim d'1 punt.
  
2.4. Coneixement de valencià
  
El coneixement de valencià es valorarà fins a un màxim de 3 punts, d'acord amb la possessió del corresponent certificat expedit o homologat per la Junta Qualificadora de Coneixements del Valencià:
  
Certificat de coneixement oral: 0,50 punts
  
Certificat de grau elemental: 1 punts
  
Certificat de grau mitjà: 2 punts
  
Certificat de grau superior: 3 punts
  
Només es valorarà el certificat de major puntuació.
  
3. Altres activitats
  
La suma global d'aquest apartat no podrà excedir els 4 punts.
  
3.1. Activitats docents
  
a) Professor en centres universitaris, en matèries relacionades amb les funcions de la categoria professional convocada, per cada curs acadèmic complet, i fins un màxim d'1 punt: 0,20 punts.
  
b) Per direcció de tesi doctoral, en matèries relacionades amb les funcions de la categoria professional convocada, per cada tesi dirigida, i fins un màxim d'1 punt: 0,15 punts.
  
c) Per impartir cursos de formació i perfeccionament, que tinguen relació amb les funcions de la categoria professional convocada, i que hagen estat convocats o homologats per qualsevol centre o organisme oficial de formació d'empleats públics, fins a un màxim d'1 punt, a raó de 0,15 punts per cada mòdul complet de 20 hores (no fraccionables). Aquests cursos es valoraran per una sola vegada, i no seran susceptibles de ser valorades successives edicions d'un mateix curs.
  
La suma dels apartats a), b) i c) no podrà excedir els 2 punts.
  
3.2. Publicacions
  
El tribunal, tenint en compte el factor d'impacte, podrà valorar les publicacions, en llibres i les revistes, relacionades amb les funcions del lloc de treball de la categoria convocada, fins a un màxim de 2 punts. En tot cas els llibres hauran de tenir l'ISBN acreditatiu, i els treballs només podran ser valorats una vegada.
  
ANNEX III
  
PROGRAMA DEL CONCURS OPOSICIÓ
  
DE TÈCNIC SUPERIOR
  
Bloc I. Coneixements bàsics
  
1. La Constitució espanyola de 1978. Estructura. Els principis constitucionals. Els drets fonamentals i les llibertats públiques.
  
2. El govern i l'administració. Relacions entre el govern i les Corts Generals.
  
3. L'administració pública: principis constitucionals que la conformen. Govern i administració. L'administració general de l'estat: òrgans centrals i òrgans territorials. L'administració perifèrica de l'estat.
  
4. El poder judicial: regulació constitucional de la justícia. El Tribunal Constitucional.
  
5. L'organització territorial de l'estat. Les comunitats autònomes. Organització política i administrativa.
  
6. El sistema de distribució de competències en la Constitució. La legislació bàsica de l'estat. Lleis marc, de transferència i d'harmonització. Els conflictes de competència.
  
7. L'Estatut d'Autonomia de la Comunitat Valenciana. Estructura, contingut i principis fonamentals. Procediment de reforma de l'Estatut.
  
8. Les competències de la Comunitat Valenciana en l'Estatut d'Autonomia.
  
9. La Llei de Govern Valencià. El president de la Generalitat. El Consell.
  
10. La Llei de Govern Valencià. Relacions entre el Consell i les Corts Valencianes. L'administració pública de la Generalitat Valenciana. La responsabilitat dels membres del Consell i de l'administració pública de la GV.
  
11. La Llei 13/1995, de Prevenció de Riscos Laborals. Conceptes bàsics i disciplines que la integren. Dret i obligacions. Sistema de prevenció. Responsabilitats i sancions. L'organització dels serveis de prevenció en l'àmbit de la Generalitat Valenciana.
  
12. Normes bàsiques de seguretat i protecció de la salut en l'àmbit de la prestació i les institucions sanitàries. Factors específics de risc de l'activitat a desenvolupar, i equips i mesures de protecció.
  
13. La Llei General de Sanitat (I). Objectiu i estructura de la llei. Àmbit d'aplicació. El sistema de salut: principis generals. Actuacions sanitàries. Salut mental. Salut laboral. Intervenció pública en relació amb la salut individual i col·lectiva. Infraccions i sancions.
  
14. La Llei General de Sanitat (II). Competències de les administracions públiques en matèria de sanitat. Estructura del sistema sanitari públic. La coordinació general sanitària. Finançament del sistema sanitari públic. Entitats sanitàries.
  
15. Les noves formes de gestió del Sistema Nacional de Salut. Especial referència al Consorci.
  
16. La Llei d'Ordenació Sanitària en la CV. Disposicions generals i competències sanitàries de l'administració de la GV i de les entitats locals de la CV.
  
17. El sistema sanitari a la Comunitat Valenciana. Configuració. El Pla de Salut de la CV. Les atencions en relació amb el Sistema Sanitari Valencià. Participació ciutadana. Ordenació territorial sanitària.
  
18. Estructura i organització del sistema sanitari públic de la CV. L'Agència Valenciana de la Salut: naturalesa i òrgans. Fórmules organitzatives d'integració dels recursos assistencials.
  
19. L'Atenció Especialitzada a la CV. Organització i funcions i estructura.
  
20. El Consorci Hospital General Universitari de València. Evolució històrica. La creació del Consorci. Els estatuts: disposicions generals i personalitat jurídica. Òrgans de govern, direcció i participació. La cartera de serveis, prestacions i entorn sanitari. Separació i dissolució.
  
21. El reglament d'organització, estructura i funcionament del CHGUV. Competències i atribució de funcions en el CHGUV.
  
Bloc II. Coneixements específics
  
1. Dret administratiu
  
22. El dret administratiu: concepte. Fonts del dret administratiu. La Constitució com a font del dret administratiu.
  
23. La llei: les seues classes. Els principis de reserva de llei, de jerarquia normativa i de competència. Nul·litat de ple dret de les disposicions administratives per infracció de tals principis. Els estatuts d'autonomia. Les lleis de les comunitats autònomes. Disposicions normatives amb força de llei.
  
24. El reglament: concepte i classes. Naturalesa. Fonament de la potestat reglamentària. Límits. La inderogabilidad singular de les disposicions generals. Procediment d'elaboració en l'administració del Govern Valencià. El control de la potestat reglamentària. Altres fonts del dret.
  
25. L'administració pública com a persona jurídica. El principi de legalitat. El poder d'autotutela de l'administració. Les potestats administratives. L'activitat discrecional: els seus límits i control. Les relacions entre l'administració i els tribunals de justícia.
  
26. La Llei de Règim Jurídic de les Administracions Públiques i del Procediment Administratiu Comú. Objecte i àmbit d'aplicació. Principis generals.
  
27. Els òrgans de les administracions públiques. Creació. Competència. Delegació. Advocació. Comanda de gestió. Delegació de signatura. Suplència. Coordinació i comunicacions. Instruccions i ordres de servei. Òrgans col·legiats. Règim jurídic. Composició. Convocatòries, sessions i actes. Abstenció i recusació.
  
28. Els interessats. Concepte. Capacitat d'obrar. Representació. Identificació Pluralitat d'interessats. Drets dels ciutadans. Llengua dels procediments. Dret d'accés a arxius i registres. Els registres. Col·laboració i compareixença dels ciutadans.
  
29. La responsabilitat de la tramitació. Obligació de resoldre. Silenci administratiu. Incorporació de mitjans tècnics. Validesa i eficàcia de documents i còpies. Termes i terminis. Còmput. Ampliació. Tramitació d'urgència.
  
30. Les disposicions administratives. Jerarquia i competència. Publicitat i inderogabilidad singular.
  
31. Els actes administratius. Producció i contingut. Motivació. Forma. Eficàcia: executivitat. Efectes. Notificació. Publicació. Nul·litat i anul·labilitat. Transmissibilitat. Conversa. Convalidació.
  
32. El procediment administratiu. Iniciació. Ordenació. Instrucció. Finalització. Execució.
  
33. La revisió d'ofici. Recursos administratius. Les reclamacions prèvies a l'exercici d'accions civils i laborals.
  
34. La jurisdicció contenciosa administrativa. Naturalesa. Qüestions a què s'estén. Les parts i l'objecte del recurs. Les mesures cautelars.
  
35. El recurs contenciós administratiu. Els procediments davant la jurisdicció contenciosa administrativa. Recursos i execució de sentències.
  
36. La potestat sancionadora. Principis generals. El procediment sancionador.
  
37. La responsabilitat patrimonial de l'administració. Responsabilitat de les autoritats i personal al seu servei. El procediment de responsabilitat patrimonial.
  
38. Principis de l'activitat administrativa. L'activitat de prestació o de servei públic. Formes de gestió dels serveis públics. La gestió directa i indirecta. La prestació del servei públic pel sector privat.
  
39. Els contractes de les administracions públiques (I). Àmbit subjectiu i objectiu. Actuacions administratives preparatòries. Procediments de selecció i formes d'adjudicació.
  
40. Els contractes de les administracions públiques (II). Perfecció. Modificacions objectives i subjectives. Execució. Extinció.
  
41. Els contractes regulats per la Llei de Contractes de les Administracions Públiques. Tipus. Característiques generals.
  
2. Recursos humans
  
42. Els recursos humans al servei de les administracions públiques: classes. Principis constitucionals en matèria de funció pública. La gestió dels recursos humans en el CHGUV. El règim del personal del CHGUV. Competències i atribució de funcions en matèria de recursos humans.
  
43. La Llei de Mesures per a la Reforma de la Funció Pública. Preceptes bàsics.
  
44. La Llei de la Funció Pública Valenciana. Àmbit d'aplicació. El personal al servei de la GV. La seua classificació. Accés del personal a la funció pública.
  
45. La Llei de la Funció Pública Valenciana: la classificació dels llocs de treball. La provisió de llocs de treball. Situacions administratives i règim retributiu.
  
46. El règim jurídic del personal sanitari a Espanya: L'estatut marc del personal estatutari dels serveis de salut.
  
47. El contracte de treball (I). Elements personals. Modalitats. Contingut. Drets i deures. El salari.
  
48. El contracte de treball (II). Modificació, suspensió i extinció.
  
49. Els convenis col·lectius. Unitats de negociació. Legitimació i àmbit. Contingut. Procediment. Eficàcia i impugnació.
  
50. El conveni col·lectiu vigent del CHGUV. Disposicions generals. Organització. Comissió Paritària del Conveni i Comissió de Personal. La classificació i provisió de places i llocs de treball. Formació.
  
51. La jornada, descansos, permisos, vacances i excedències del personal al servei del CHGUV. Els seus drets i beneficis socials. El seu règim disciplinari i sistema retributiu.
  
52. Els òrgans de representació del personal del CHGUV. Normativa vigent.
  
53. La Llei 53/1984, d'Incompatibilitats del Personal al Servei de les Administracions Públiques.
  
54. El sistema espanyol de Seguretat Social. Camp d'aplicació i estructura del sistema: règim general i règims especials. Afiliació i cotització en els règims que l'integren. L'acció protectora: disposicions generals.
  
3. Gestió economicofinancera
  
55. El pressupost. Concepte. Els principis pressupostaris des de la perspectiva política, comptable i econòmica. El procés pressupostari. El cicle pressupostari.
  
56. El sistema pressupostari i la seua superació cap al pressupost de gestió. El pressupost per programes. El pressupost en base zero.
  
57. Pressupost, sector públic i principis pressupostari en el dret espanyol. El Plan General de Comptabilitat: característiques principals, àmbit d'aplicació i estructura.
  
58. El CHGUV. Règim economicofinancer. Règim pressupostari i comptable. Competències i atribució de funcions en aquestes matèries.
  
59. La Llei d'Hisenda Pública de la Generalitat Valenciana: principis generals. Règim jurídic i pressupostari.
  
60. La Llei d'Hisenda Pública de la Generalitat Valenciana. La Intervenció. La Tresoreria. Responsabilitats.
  
61. El pressupost de la Generalitat Valenciana. Concepte. La seua estructura amb referència a la classificació orgànica, econòmica i funcional. El cicle pressupostari de la GV: elaboració, aprovació, execució i liquidació.
  
62. Fases d'execució i documents comptables del pressupost d'ingressos.
  
63. Fases d'execució i documents comptables de l'estat de despeses.
  
64. Els crèdits pressupostaris. Modificacions dels crèdits inicials. Crèdits extraordinaris i suplements de crèdits. Transferències de crèdit. Generacions i anul·lacions. Despeses plurianuals: concepte i funcionament. La liquidació del pressupost.
  
65. El control extern. El paper de la Sindicatura de Comptes i del Tribunal de Comptes.